23. schôdza NR SR - 3.deň - B. popoludní
Dátum: 2024-11-28
Poslanec: Dvořák, Oskar (PS)
Druh vystúpenia: Vystúpenie v rozprave

64. Ďakujem za slovo. Ja sa teda venujem zdravotníctvu a to bude aj oblasť, ktorej sa teda v mojom príspevku budem venovať. Je to predsa len po dôchodkoch druhá najväčšia rozpočtová oblasť, prúdi tam stále viac a viac miliárd eur, ako to radi podotýkajú tuto z vládnej koalície. No a ja musím konštatovať hneď na úvod, že rozpočet pre zdravotníctvo je jeden veľký podraz pre pacientov a zdravotníkov. Pretože naše už tak podvyživené a vyhladované zdravotníctvo vy idete ešte ďalej, ešte viac vyhladovávať. My sme krajinou, ktorá dáva do zdravotníctva podpriemerne málo oproti všetkým ostatným krajinám. A idete tam ešte brať, idete uberať. Dlhé roky kašlete na zdravotníctvo, je to vaším výsledkom a ľudia to cítia. Keď sa ich spýtate aj vo všetkých prieskumoch, tak väčšina ľudí povie, že najväčší problém, ktorý vnímajú, je zlý stav zdravotníctva. Však ešte, keď... No a zároveň teda ľudia cítia ten zlý stav zdravotníctva a ono to je aj vidno na tých samotných výsledkoch. My sme jednou z krajín, ktorá má najviac odvrátiteľných úmrtí. To sú tisícky úmrtí, ktorým sme mohli zabrániť, ak by naše zdravotníctvo dobre fungovalo. My sme jednou z krajín, ktorá má najmenej dožitých rokov v zdraví, keď už sa dožijete dôchodku. To znamená, že ak sa niekto už dožije dôchodku, tak naozaj to väčšinou tak vyzerá, že už chodí iba po lekároch, že to zdravie má naozaj podlomené. No a nespomínam už vôbec napríklad ani nedostupnosť. To je obrovský problém. Neviete sa dostať k lekárovi v regióne, neviete ho tam vôbec nájsť, čakáte dlhé mesiace. Teraz počúvame o tom, ako sa rušia výkony, rastú poplatky a doplatky. To všetko je vaším výsledkom. A okrem toho už teraz vieme, že tento rozpočet, ktorý ste predložili, v časti zdravotníctvo do Národnej rady určite budeme musieť prerábať. Je to babrácky spravený rozpočet, je amatérsky spravený a hlavne je nereálny. No a to, že ho budeme musieť prerábať, to len ďalej vnesie do sektora ďalší chaos, zmätok a nestabilitu. A ja teraz sa vám pokúsim vysvetliť na konkrétnych príkladoch, prečo ten rozpočet budete musieť prerábať a prečo toto je absolútne nereálne, čo ste tu predložili. Po prvé, začnem infláciou. Vy teda často, vládni predstavitelia, hovoríte o tom, že však pozrime sa za posledné roky, že aké stovky miliónov až miliardy rástli do toho zdravotníctva. No ale najdôležitejšie je sa pozerať, samozrejme, na dve veci. Tá prvá vec je, že keď sa pozrieme na celkovo priemery Európskej únie, koľko dávame do zdravotníctva z nášho celkového HDP, my sme stále v podpriemere. My sme sa pohybovali ešte nedávno, nedávne, posledné roky, čo sa zbierajú dáta, keď sa pozrieme na roky 2020/2021, my sme pod tým priemerom Európskej únie boli 3 % HDP. To znamená, že my sme dávali okolo 6 %, priemer Európskej únie bol okolo 9 %. Tie najlepšie krajiny aj dneska dávajú okolo 11-12 %. My dlhodobo ho naozaj až hladujeme. No a zároveň to najdôležitejšie v tom rozpočte je, že nepozeráte sa na celý ten balík, tú kapitolu ministerstva zdravotníctva, ale pozriete sa na tzv. verejné zdravotné poistenie. To sú tie výdavky, ktoré priamo idú na uhrádzanie zdravotnej starostlivosti, ktoré idú priamo k ľuďom, ktoré idú priamo cez lekárov, poskytovateľov zdravotnej starostlivosti. No a to, čo tam dávate tento rok, to sú len, to je len 3,7-percentné navýšenie. A keď sa pozrieme na samotnú infláciu, tak samotná inflácia tou drahotou, ktorú ste tu na nás uvalili, bude 5 %. To znamená, že vy tie peniaze, čo tam dáte na tú samotnú zdravotnú starostlivosť, nepokryjú ani tie reálne náklady tej zdravotnej starostlivosti. A ja vám garantujem, že budete musieť už len kvôli tomuto robiť nejaké dofinancovanie, aj keby tam neboli tie ostatné veci. Druhá vec, pozrime sa na požiadavky samotných zdravotníkov. So zdravotníkmi ešte nemáte uzatvorenú dohodu, počítali ste, že ušetríte stovky miliónov na ich platoch. Teraz vidíme, že v parlamente už sme teda trikrát novelizovali ten zákon, ktorý sa týka ich samotných platov. Vieme, že to pravdepodobne ešte nie je finálne. Máme tu tisícky výpovedí zdravotníkov, ktorí vám teda hrozia, že odídu z nemocníc, ak sa s nimi nedohodnete. A ak sa s nimi teda aj dohodnete a vyhoviete ich požiadavkám, tak zase budete musieť navýšiť zdroje, ktoré im pôjdu cez ten rozpočet. Momentálne rozpočet s týmito zdrojmi nepočíta. To, čo máte vo všeobecnej pokladničnej správe, to už máte viac-menej vyčerpané. Energopomoc, už ste tam raz dodávali zdravotníkom, a nejaké nečakané vplyvy. Ja vám garantujem, že všetky tie požiadavky, ktoré aj majú, ktoré nie sú len tie platové, ale aj napríklad tá reforma tých samotných nemocníc a podobne, zmluvy, to všetko si bude vyžadovať nejaké peniaze. Tu sa môžem aj dostať k tomu, že ten rozpočet, keď sa naňho pozrieme, tak on neráta so žiadnymi rozvojovými projektami. Napríklad už dlhodobo tu sektor volá po tom, aby sme tu urobili nový katalóg výkonov, aby sme rozšírili platby do nemocníc cez tzv. DRG. Výstavba nemocníc. My napríklad nemocnice máme zaplatené len do úrovni hrubých stavieb, tie najväčšie, ktoré staviame z plánu obnovu, zvyšok musíme dofinancovať zo štátneho rozpočtu. Napríklad nevieme, čo bude s veľkou bratislavskou nemocnicou, ktorú celá naša krajina, zdravotníci, študenti, pacienti potrebujú ako soľ. Vy v nej nemáte nič naplánované v rozpočte, že by ste teda aspoň urobili nejaké projektové dokumentácie, nič. Nemáte tam žiadne rezervy do budúcnosti. Zároveň, čo tu je naozaj na spadnutie a to vám ten rozpočet podľa mňa rozhádže ako domček z karát, máme tu ten infringement z Európskej komisie, máme tu žalobu Európskej komisie kvôli dlhom nemocníc. My máme vyše miliardu dlhov nemocníc a vy to neriešite. Ja tu nevidím nejaké plány oddlžovania, nevidím to tu. Keď ten rozsudok príde, budeme platiť 50-tisícové pokuty denne. To sú niekoľké milióny zbytočne. Máme tu dlhy zdravotných poisťovní. Už teraz vieme, že zdravotné poisťovne sú v dlhoch. Pravdepodobne aj kvôli tej inflácii, kvôli tým reálnym nákladom, že im nerastú, pravdepodobne budeme mať aj v budúcom roku túto situáciu. Tiež s tým absolútne v tom rozpočte nerátate. No a zároveň, čo je teda ešte aj zaujímavé, že keď sa na to pozriete, na ten samotný rozpočet, tak ste tam extrémne ambiciózni v úsporách. Vy ste v rozpočte napísali, že ministerstvo zdravotníctva by malo usporiť 150 mil. eur na budúci rok. Ja si dovolím tvrdiť, že toto je absolútne nereálne. A o toľko, samozrejme, dávate do toho zdravotníctva menej, lebo však nech to minister usporí. V tých najlepších rokoch, keď tam bola tá najväčšia vata a odstrihovali sa tie najväčšie biznisy, ktoré už teda aj akože vadili verejnosti, sa podarilo ušetriť ministerstvu zdravotníctva okolo 100-110 miliónov. Vy tam dneska chcete ušetriť 150 miliónov. Zároveň predpokladáte, že lieky, lieky... Lieky dramaticky vy krešete. My sme dlhodobo krajina, ktorá má veľmi málo inovatívnych liekov, nových liekov, napríklad onkologických najčastejšie, uvoľnili sme legislatívu, aby nám tie lieky teraz prichádzali do tohto systému, a vy následne predpokladáte obrovské až drakonické úspory na tých liekoch. A my ešte stále nemáme tu taký ten "gap" takzvaný medzi ostatnými krajinami, koľko liekov nám ešte sem má prísť, koľko nám ešte príde. Toto je absolútne nereálne čo tu, s čím tu rátate v tých úsporách. No a na záver, ja si dovolím aj tvrdiť, že tie príjmy, ktoré vy rátate, že prídu cez ekonomicky aktívnych ľudí do verejného zdravotného poistenia, to je tiež nadhodnotené. My aj kvôli tej drahote, ktorá nám tu príde kvôli vám, ešte ja vám garantujem, že aj tie príjmy ste si veľmi optimisticky stanovili. Čiže ja tento rozpočet na zdravotníctvo vnímam, to je akási taká hra s nejakými obláčikmi, tieňmi. Vy ste si, taká účtovná hra, aby ste si niečo zostavili, aby vám to sedelo, a potom tu bude, vy týmto uvalíte obrovský chaos, neistotu a zmätok do sektora a budete musieť niekoľkokrát dofinancovávať ten rozpočet, ten sektor a ja som zvedavý, ako to chcete urobiť. Ďakujem za pozornosť.